United States Radium Corporation

**United States Radium Corporation** oli Ameerika Ühendriikide ettevõte tuntuim ettevõtte tegevuse aastatel 1917–1926 ning radioluminestsentse värvi Undark tootmise poolest.

## Ajalugu

United States Radium Corporation (esialgse nimega **Radium Luminous Material Corporation**) asutati aastal 1914 New Yorgis dr Sabin Arnold von Sochocky ja dr George S. Willise poolt. Ettevõte alustas karnotiidimaagist raadiumi tootmisega, hiljem hakati tootma radioluminestsentset värvi ning lõpuks seda värvi kandma toodetele. Avati uusi tehaseid teistes kohtades. Aastal 1921 võttis ettevõtte liidrikoha üle Arthur Roeder ja pani ettevõtte uueks nimeks United States Radium Corporation. Aastatel 1917–1926 kaevandati raadiumimaaki Orange’is, New Jersey osariigis, ning seda töötleti pool tonni päevas. Samal ajastul asutati ka teine raadiumil põhinev radioluminofoorset värvi tootev firma, Radium Dial Company.

U.S. Radium Corporationi tuntuim kaup, radioluminestsentne värv Undark oli segu raadiumist ja tsinksulfiidist, kus radioaktiivsus pani sulfiidi fluorestseeruma. Suurim osa töödeldud raadiumist müüdi aga meditsiinivahendite tootmiseks.

U.S. Radium Corporation palkas sihverplaate, numbrilaudu ja instrumentide osuteid radioluminestsentse värviga värvima peamiselt noori naisi, keda juhendati pintslite teravuse säilitamiseks neid suus niisutama. Kaitseriietust ja -vahendeid kandsid vaid ettevõtte juhtkonna liikmed ja teadlased, värvijad ei olnud värvi kõrgest radioaktiivsusest ja seetõttu kantserogeensusest teadlikud.
Värvi allaneelamine pintslite suus niisutamise tõttu tekitas naistele luuhaigusi, aplastilist aneemiat ning raadiumi nekroosi, mis lõppesid paljudel juhtudel surmaga. 

1927. aastal algatasid nn raadiumitüdrukud Grace Fryeri eestvedamisel kohtuvaidluse U.S. Radium Corporationiga, mis oli mitmete viivitustega ja lõppes kohtuvälise lepinguga raadiumitüdrukute pidevalt halveneva tervise tõttu.
Järgnes mitmeid teisi kohtuvaidlusi U.S. Radium Corporationi ja endiste värvijate vahel. Väidetavalt viivitas U.S. Radium Corporation tahtlikult kohtuvaidlustega, mis tõi kaasa täiendavaid surmajuhtumeid. Ettevõte jätkas toodete käsitsi värvimist aastani 1947.

U.S. Radium Corporationi ühed suurimad kliendid olid maailmasõdadega seotud tootjad, kes vajasid Undarkiga värvitud kellasid ja näidikuid lennukitele.
Teise maailmasõja ajal oli ettevõttes üle 1000 töötaja, kuid pärast maailmasõdade vahel ja pärast teist maailmasõda oli ettevõte raskustes. 1945. aastal soovis Ameerika Ühendriikide Strateegiliste Teenuste Büroo U.S. Radium Corporationilt abi psühholoogilise sõjapidamise skeemi testimiseks, mis sisaldas Jaapanis helendavat värvi kandvate rebaste loodusesse laskmist.
 
Pärast teist maailmasõda hakati luminestsentseid osuteid tootma peamiselt promeetium-147 ja triitiumiga ning aastal 1954 lõpetati Kanadas uraani kaevandamine. Samal aastal vähendas U.S Radium Corporation oma tegevust ja hakkas kasutama strontsium-90 ja tseesium-137 värvi tootmiseks.
1968. aastal lõpetas ettevõte raadiumi töötlemise üleüldse.

## Asukoht tänapäeval

U.S. Radium Corporation töötles oma tippajal iga päev ligikaudu pool tonni karnotiidimaaki, mis ladestati Orange’is asuva tehase territooriumile. Aja jooksul kogunes mahajäetud tehasesse 1600 tonni materjali, mis tekitas radooni ja radioaktiivset kiirgust. Aastatel 1997–2005 viis Ameerika Ühendriikide Keskkonnakaitseagentuur läbi ulatuslikud puhastustööd, mille käigus eemaldati raadiumiga saastunud materjal nii endise tehase territooriumilt kui ka 250 elamu- ja äripinnalt, mis olid aastate jooksul saastunud.

## Viited

## Välislingid
* Radium Girls
* Radium Dial
* New Jersey’s ‘Radium Girls’ and the NIST-Trained Scientist Who Came to Their Aid